Title: กฎกระทรวงการคลัง (ฉบับที่ 6) ออกตามความในพระราชบัญญัติควบคุมการแลกเปลี่ยนเงิน พุทธศักราช 2485

กฎกระทรวงการคลัง
(ฉะบับที่ ๖)
ออกตามความในพระราชบัญญัติควบคุมการ
แลกเปลี่ยนเงิน
พุทธศักราช ๒๔๘๕[๑]

อาศัยอำนาจตามความในมาตรา ๔ แห่งพระราชบัญญัติควบคุมการแลกเปลี่ยนเงิน
พุทธศักราช ๒๔๘๕ ซึ่งได้แก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติควบคุมการแลกเปลี่ยนเงิน
พุทธศักราช ๒๔๘๕ พุทธศักราช ๒๔๘๖ และมาตรา ๙ แห่งพระราชบัญญัติควบคุมการแลกเปลี่ยนเงิน
พุทธศักราช ๒๔๘๕ รัฐมนตรีว่าการกระทรวงการคลังออกกฎไว้ ดังต่อไปนี้

ให้ยกเลิกความใน ข้อ ๓ แห่งกฎกระทรวงการคลัง (ฉบับที่ ๔) ออกตามความในพระราชบัญญัติควบคุมการแลกเปลี่ยนเงิน
พุทธศักราช ๒๔๘๕ ซึ่งได้แก้ไขเพิ่มเติมโดยกฎกระทรวงการคลัง (ฉบับที่ ๕) ออกตามความในพระราชบัญญัติควบคุมการแลกเปลี่ยนเงิน
พุทธศักราช ๒๔๘๕ และให้ใช้ความต่อไปนี้แทน
ข้อ ๓.  เว้นแต่รัฐมนตรีหรือเจ้าพนักงานที่ได้รับมอบหมายจากรัฐมนตรีจะได้มีคำสั่งยกเว้นโดยทั่วไป
หรือโดยเฉพาะเป็นอย่างอื่น ปอนด์สเตอร์ลิงค์ หรือดอลล่าร์สหรัฐอเมริกา หรือเงินตราที่เจ้าพนักงานกำหนดนั้น
จะได้มาด้วยประการใด ๆ ก็ตาม ต้องขายให้แก่ธนาคารแห่งประเทศไทย โดยผ่านทางธนาคารรับอนุญาต
และในกรณีที่ขายเงินตราต่างประเทศที่ได้มาตามความในข้อ ๒. นั้น ต้องปฏิบัติดังต่อไปนี้ด้วย
(ก) ถ้าการส่งของออกต้องมีใบอนุญาตตามกฎหมายใด ๆ บุคคลที่ต้องขายเงินตราต่างประเทศดังกล่าวข้างบนนั้น
ต้องยื่นใบอนุญาตคุ้มของนั้นต่อเจ้าพนักงาน และต้องแสดงให้เป็นที่พอใจเจ้าพนักงานว่า
ได้ขายแล้วหรือจะขายซึ่งเงินตราต่างประเทศนั้นภายในหกเดือนนับแต่วันที่ส่งของออก เว้นแต่การส่งของออกไปยังประเทศจีน
อินเดีย พม่า มลายู อินโดจีนฝรั่งเศส ฟิลิปปินส์ ญี่ปุ่น และหมู่เกาะอินเดียตะวันออก
ต้องขายซึ่งเงินตราต่างประเทศภายในสามเดือนนับแต่วันส่งออก
(ข) ถ้าการส่งของออกไม่ต้องมีใบอนุญาตตามกฎหมายใด ๆ บุคคลที่ต้องขายเงินตราต่างประเทศดังกล่าวข้างบนนั้นต้องได้รับใบสุทธิจากเจ้าพนักงานเป็นหลักฐานว่า
ได้แสดงให้เป็นที่พอใจเจ้าพนักงานแล้วว่า ได้ขายแล้วหรือจะขายซึ่งเงินตราต่างประเทศนั้นภายในหกเดือนนับแต่วันที่ส่งของออก
เว้นแต่การส่งของออกไปยังประเทศจีน อินเดีย พม่า มลายู อินโดจีนฝรั่งเศส ฟิลิปปินส์
ญี่ปุ่น และหมู่เกาะอินเดียตะวันออก ต้องขายซึ่งเงินตราต่างประเทศภายในสามเดือนนับแต่วันส่งออก
เจ้าพนักงานอาจเรียกทัณฑ์บนจากผู้ที่รับรองว่าจะขายเงินตราต่างประเทศดังกล่าวใน
(ก) และ (ข) เพื่อให้ปฏิบัติให้เป็นไปตามคำรับรองนั้น โดยมีผู้ค้ำประกัน หรือทรัพย์สินเป็นประกัน
อย่างใดอย่างหนึ่งหรือทั้งสองอย่างหรือไม่มีก็ได้

กฎให้ไว้ ณ วันที่ ๓๑ มกราคม พ.ศ. ๒๔๙๐
วิจิตร  ลุลิตานนท์
รัฐมนตรีว่าการกระทรวงการคลัง

ธิดาวรรณ/ปรับปรุง
๒๒ พฤศจิกายน ๒๕๔๕

โชติกานต์/ปรับปรุง
๑๐ พฤษภาคม ๒๕๖๑

[๑] ราชกิจจานุเบกษา เล่ม ๖๔/ตอนที่ ๗/หน้า ๒๐๗/๔ กุมภาพันธ์ ๒๔๙๐